ประเทศกาตาร์

ประเทศในเอเชียตะวันตกเฉียงใต้
สำหรับอาวุธ ดูที่ กาตาร์ (อาวุธ)
25°30′N 51°15′E﻿ / ﻿25.500°N 51.250°E﻿ / 25.500; 51.250
| รัฐกาตาร์ دولة قطر (อาหรับ) Dawlat Qaṭar |
| --- | --- |
   ธงชาติ     ตราแผ่นดิน  
เพลงชาติ: อัสซะลามุลอะมีรี   
สถานที่ตั้งและขอบเขตของประเทศกาตาร์ (สีเขียวเข้ม) ในคาบสมุทรอาหรับ
เมืองหลวง และเมืองใหญ่สุด: โดฮา 25°18′N 51°31′E﻿ / ﻿25.300°N 51.517°E﻿ / 25.300; 51.517
ภาษาราชการ: อาหรับ
ภาษาทั่วไป: อังกฤษ
กลุ่มชาติพันธุ์  (ค.ศ. 2015): 40% อาหรับ 36% เอเชียใต้    — 18% ปากีสถาน    — 18% อินเดีย 10% อิหร่าน 14% อื่น ๆ
ศาสนา  (ค.ศ. 2020): 65.5% อิสลาม (ศาสนาประจำชาติ) 15.1% ฮินดู 14.2% คริสต์ 3.3% พุทธ 1.9% อื่น ๆ
เดมะนิม: ชาวกาตาร์
การปกครอง: รัฐเดี่ยว สมบูรณาญาสิทธิราชย์

• เจ้าผู้ครองรัฐ : ตะมีม บิน ฮะมัด
• นายกรัฐมนตรี : โมฮัมเหม็ด บิน อับดุลราห์มาน บิน จัสซิม อัล ธานี
 
สภานิติบัญญัติ: สภาที่ปรึกษา
ก่อตั้ง

• วันชาติกาตาร์ : 18 ธันวาคม ค.ศ. 1878
• ประกาศเอกราช :  1 กันยายน ค.ศ. 1971
• เป็นเอกราชจากสหราชอาณาจักร :  3 กันยายน ค.ศ. 1971
 
พื้นที่
• รวม: 11,581 ตารางกิโลเมตร (4,471 ตารางไมล์) (อันดับที่ 158)
• แหล่งน้ำ (%): 0.8
ประชากร
• ค.ศ. 2020 ประมาณ: 2,795,484 (อันดับที่ 139)
• สำมะโนประชากร ค.ศ. 2010: 1,699,435
• ความหนาแน่น: 176 ต่อตารางกิโลเมตร (455.8 ต่อตารางไมล์) (อันดับที่ 76)
จีดีพี (อำนาจซื้อ) : ค.ศ. 2020 (ประมาณ)
• รวม: 357.338 พันล้านดอลลาร์สหรัฐ (อันดับที่ 51)
• ต่อหัว: 138,910 ดอลลาร์สหรัฐ (อันดับที่ 4)
จีดีพี (ราคาตลาด) : ค.ศ. 2018 (ประมาณ)
• รวม: 183.807 พันล้านดอลลาร์สหรัฐ (อันดับที่ 56)
• ต่อหัว: 66,202 ดอลลาร์สหรัฐ (อันดับที่ 6)
จีนี (ค.ศ. 2007): 41.1 ปานกลาง
เอชดีไอ (ค.ศ. 2019):  0.848 สูงมาก · อันดับที่ 45
สกุลเงิน: ริยาลกาตาร์ (QAR)
เขตเวลา: UTC+3 (เวลามาตรฐานอาหรับ)
ขับรถด้าน: ขวา
รหัสโทรศัพท์: +974
โดเมนบนสุด: .qa قطر.
กาตาร์ (อาหรับ: قطر‎ [ˈqɑtˁɑr]; สำเนียงพื้นเมือง: [ˈɡɪtˤɑr]) หรือชื่อทางการคือ รัฐกาตาร์ (อาหรับ: دولة قطر) เป็นประเทศที่ปกครองโดยเจ้าผู้ครองรัฐในตะวันออกกลาง ตั้งอยู่บนคาบสมุทรขนาดเล็กที่แตกมาจากคาบสมุทรอาหรับในภูมิภาคเอเชียตะวันตกเฉียงใต้ มีพรมแดนทางใต้ติดกับประเทศซาอุดีอาระเบีย และมีชายฝั่งริมอ่าวเปอร์เซีย
ใน ค.ศ. 2017 ประชากรทั้งหมดของกาตาร์อยู่ที่ประมาณ 2.6 ล้านคน โดยเป็นพลเมืองกาตาร์เพียง 313,000 คน และเป็นชาวต่างชาติ มากถึง 2.3 ล้านคน ศาสนาประจำชาติของกาตาร์คือศาสนาอิสลาม กาตาร์เป็นหนึ่งในประเทศที่ร่ำรวยที่สุดในโลก โดยในแง่ของรายได้ กาตาร์มีผลิตภัณฑ์มวลรวมในประเทศ (GDP) ต่อหัวสูงที่สุดเป็นอันดับสามของโลก และมีรายได้ประชาชาติ (GNI) ต่อหัวสูงที่สุดเป็นอันดับหก องค์การสหประชาชาติจัดอันดับให้กาตาร์เป็นประเทศที่มีอัตราการพัฒนาคุณภาพประชากรในระดับสูง โดยมี ดัชนีการพัฒนามนุษย์ (HDI) สูงเป็นอันดับสามในบรรดากลุ่มประเทศตะวันออกกลาง รองจากสหรัฐอาหรับเอมิเรตส์และซาอุดีอาระเบีย กาตาร์เป็นประเทศเศรษฐกิจที่มีรายได้สูงและเป็นผู้ส่งออกน้ำมันรายใหญ่อันดับต้น ๆ ของโลก โดยมีแหล่งสำรองแก๊สธรรมชาติและปริมาณน้ำมันสำรองที่ใหญ่เป็นอันดับสามของโลก และยังเป็นประเทศที่ปล่อยแก๊สเรือนกระจกที่ใหญ่ที่สุดชาติหนึ่งในโลก
กาตาร์ถูกปกครองโดยราชวงศ์อัษษานีนับตั้งแต่มุฮัมมัด บิน อัษษานี ลงนามในสนธิสัญญากับอังกฤษใน ค.ศ. 1868 ภายหลังการปกครองของตุรกีโดยจักรวรรดิออตโตมัน กาตาร์อยู่ภายใต้ความคุ้มครองอังกฤษในช่วงต้นศตวรรษที่ 20 จนกระทั่งได้รับเอกราชใน ค.ศ. 1971 ประมุขของกาตาร์เป็นผู้สืบเชื้อสายมาจากการปกครองระบอบเผด็จการ (ปัจจุบันคือตะมีม บิน ฮะมัด อัษษานี) และมีอำนาจบริหารและนิติบัญญัติทั้งหมด รวมทั้งควบคุมระบบตุลาการ เขายังทำการแต่งตั้งนายกรัฐมนตรีและคณะรัฐมนตรีด้วยตนเอง การเลือกตั้งและสิทธิทางการเมืองรวมถึงเสรีภาพของสื่อภายในประเทศยังถูกจำกัดสิทธิ์
นับตั้งแต่ศตวรรษที่ 21 กาตาร์กลายเป็นชาติมหาอำนาจที่สำคัญในโลกอาหรับในด้านทรัพยากรและความมั่งคั่ง เช่นเดียวกับการมีอิทธิพลทางสื่อที่ขยายตัวไปทั่วโลก โดยเครือข่ายที่มีชื่อเสียงเป็นที่รู้จักกันดีคืออัลญะซีเราะฮ์หรือแอลจาซีรา ซึ่งมีรายงานว่าให้การสนับสนุนทางการเงินแก่กลุ่มกบฏหลายกลุ่ม กาตาร์ถูกมองว่าเป็นชาติมหาอำนาจระดับกลาง กาตาร์จะได้เป็นเจ้าภาพในการแข่งขันมหกรรมกีฬาระดับโลกสองรายการในอนาคตได้แก่ ฟุตบอลโลก 2022 โดยพวกเขาจะถือเป็นประเทศมุสลิมและประเทศตะวันออกกลางชาติแรกที่ได้เป็นเจ้าภาพการแข่งขันฟุตบอลโลก และการแข่งขันเอเชียนเกมส์ 2030 จะจัดขึ้นที่กาตาร์เช่นกัน